༄༅། དམ་ཚིག་རྡོ་རྗེའི་སྒོམ་བཟླས་བྱ་ཚུལ་ཚིགས་བཅད་དག་བྱེད་བདུད་རྩིའི་ཁྲུས་ཆབ་ཅེས་བྱ་བ་བཞུགས། ན་མོ་གུ་རུ། བླ་མ་ལྷ་ལ་གུས་བཏུད་ནས། ། དམ་ཚིག་རྡོ་རྗེའི་སྒོམ་བཟླས་ཀྱིས། ། རང་གཞན་སྡིག་ལྟུང་དག་བྱེད་བཤད། ། སྐྱབས་སེམས་སྔོན་དུ་བཏང་བྱས་ཏེ། ། རང་ཉིད་ཡི་དམ་ལྷར་གསལ་བའི། ། ཐུགས་ཀར་སྣ་ཚོགས་པད་རྡོ་རྗེའི། ། ལྟེ་བར་ཧཱ་ལས་རལ་གྲི་ཧཱས། ། མཚན་པ་ཡོངས་སུ་གྱུར་པ་ལས། ། དཔལ་ལྡན་དམ་ཚིག་རྡོ་རྗེ་དང་། ། ཡུམ་མཆོག་དམ་ཚིག་སྒྲོལ་མ་བཅས། ། མརྒད་མདོག་ཅན་མཛེས་པའི་སྐུ། ། གཉིས་ཀ་ལྗང་ནག་དཀར་གསུམ་གྱི། ། ཞལ་དང་ཕྱག་དྲུག་ཡབ་ཀྱི་གཡས། ། རལ་གྲི་སྣ་ཚོགས་རྡོ་རྗེ་དང་། ། འཁོར་ལོ་གཡོན་པས་རིམ་པ་བཞིན། ། དྲིལ་བུ་པད་ལྗང་ནོར་བུ་འཛིན། ། ཡུམ་གྱི་གཡས་པའི་ཕྱག་གསུམ་ན། ། སྣ་ཚོགས་རྡོ་རྗེ་འཁོར་ལོ་དང་། ། རྡོ་རྗེས་མཚན་པའི་ཨུཏྤ་ལ། ། གཡོན་གསུམ་དྲིལ་བུ་རིན་ཆེན་དང་། ། རལ་གྲི་འཛིན་པས་ཡབ་ལ་འཁྱུད། ། ཡབ་ཡུམ་གནས་གསུམ་འབྲུ་གསུམ་གྱི། ། འོད་ཀྱིས་ཡེ་ཤེས་དབང་ལྷར་བཅས། ། སྤྱན་དྲངས་ཛཿཧཱུྃ་བྃ་ཧོཿཡིས། ། དམ་ཚིག་ཡེ་ཤེས་གཉིས་མེད་གྱུར། ། དབང་ལྷས་དབང་བསྐུར་རིགས་ཀྱི་བདག། ཡབ་ལ་མི་བསྐྱོད་ཡུམ་གྱི་དབུར། ། དོན་ཡོད་གྲུབ་པས་བརྒྱན་པར་གྱུར། ། ཨོཾ་སརྦ་ཏ་ཐཱ་ག་ཏ་ཨརྑྷཾ་ནས། ཤབྡ་པྲ་ཏཱིཙྪ་སྭཱ་ཧཱ། དོན་ཡོད་རྡོ་རྗེ་རྫོགས་སངས་རྒྱས། ། བསམ་པ་ཐམས་ཅད་རྫོགས་མཛད་པ། ། དག་པ་ངོ་བོ་ཉིད་ལས་བྱུང་། ། དམ་ཚིག་རྡོ་རྗེ་ལ་ཕྱག་འཚལ། ། ཐུགས་ཀའི་ས་བོན་སྔགས་ཕྲེང་གི། འོད་ཟེར་འཕྲོ་འདུས་རང་གཞན་གྱི། ། དམ་ཚིག་ཉམས་ཆག་མ་ལུས་པ། ། བྱང་ཞིང་དག་པ་ཉིད་དུ་གྱུར། ། ཨོཾ་ཨཱཿཔྲཛྙཱ་དྷྲྀཀ྄་ཧཱ་ཧཱུྃ། ཞེས་པ་ཅི་འགྲུབ་བཟླས་པའི་མཐར། ། བདག་ནི་མི་ཤེས་རྨོངས་པ་ཡིས། ། དམ་ཚིག་ལས་ནི་འགལ་ཞིང་ཉམས། ། བླ་མ་མགོན་པོས་སྐྱབས་མཛོད་ཅིག། གཙོ་བོ་རྡོ་རྗེ་འཛིན་པ་སྟེ། ། ཐུགས་རྗེ་ཆེན་པོའི་བདག་ཉིད་ཅན། འགྲོ་བའི་གཙོ་ལ་བདག་སྐྱབས་མཆི། ། དམ་ཚིག་རྡོ་རྗེའི་ཞལ་ནས་ཀྱང་། ། ཁྱོད་ཀྱི་དམ་ཚིག་ཉམས་ཆག་ཀུན། ། བྱང་ཞིང་དག་གོ་ཞེས་གསུངས་ནས། ། རང་ལ་ཐིམ་པས་སྐུ་གསུང་ཐུགས། དབྱེར་མེད་རང་བཞིན་གཅིག་ཏུ་གྱུར། ། སྨྲས་པ། དམ་ཚིག་རྡོ་རྗེའི་བཟླས་སྒོམ་གྱི། ། ཉམས་ལེན་ཚིགས་སུ་བཅད་པའི་དགེས། ། གསང་སྔགས་ལམ་གྱི་མི་མཐུན་ཕྱོགས། ། ཉམས་ཆག་མ་ལུས་དག་གྱུར་ཅིག། ཅེས་ཤཱཀྱའི་བཙུན་པ་མང་ཐོས་བློ་གསལ་བསྟན་སྐྱོང་གིས་དཔལ་ཞྭ་ལུ་རི་ཕུག་གི་བྱང་གླིང་སྒྲུབ་ཁང་དུ་བྲིས་པ་སྟེ་རྗེ་བཙུན་བླ་མ་དངུལ་ཆུ་པའི་གསུང་ལ་གཞན་དག་གིས་ཚིགས་བཅད་འབྲི་རོགས་ཞེས་བསྐུལ་བའི་ངོར་བྱས་པའོ། ། ། །སརྦ་མངྒ་ལཾ། ། །
ཡིག་རྒྱག་པ། བཀྲ་ཤིས་ལྷ་མོ།
ཚེ་ཀྲུག་ནས། ཡིག་རྒྱག་པ།
སྦྲགས་བསྡུར་པ། ཚེ་ཀྲུག་ནས།  ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།